Дәвалану бәясен беләсең килсә...

	Бездә медицина хезмәтләре бушлай дибез... Һәрхәлдә, хастаханәдә дәваланып чыгу, сырхауханәгә барып табибка күренү беренче карашка бушлай кебек тоела. Гадәттә авырып киткәч, без үзебез теркәлгән шәһәр һәм район сырхауханәләренә юл тотабыз. Әлбәттә, анда иң элек полис һәм пас­порт күрсәтүне таләп итәләр. Алардан башка сине беркем дә тыңлап тормаячак. Чөнки һәр кешегә иминиятләштерү полисы аша дәүләт акча бүлеп бирә, дәвалау оешмалары нигездә шулар хисабына яши. 	 Соңгы вакытта хастаханәдә дәваланып чыкканнан соң кайбер пациентлар кулына дәвалау исәп-хисабы язылган кәгазь биреп чыгара башладылар. Газета укучыбыз Зәлия Сабирова хас­таханәдән чыгар алдыннан, шундый кәгазь бирүләрен яза. Наркоз, укол ясау, дәвалау процессы, препаратлар бәясе – барысы да язылган була анда. Бермәлгә аптырап кала ул. Әмма аңа бу акчаны үз кесәсеннән түләргә туры килми. Боларның мәҗбүри ими­ниятләштерү фонды аша эш­лән­гәнен аңлаталар. 
	---	
Ватаным Татарстан

	№ 4 | 16.01.2015	


